Predkladacia správa
 
Vypracovanie materiálu „Správa o činnosti Národného fondu za rok 2004“ vyplýva z Plánu práce vlády na rok 2005 (úloha február 1). 
Národný fond bol zriadený na Ministerstve financií SR v zmysle Uznesenia vlády SR č. 856 zo dňa 2.decembra 1998 a medzinárodnej zmluvy „Memorandum o porozumení o zriadení Národného fondu“, ktorá bola podpísaná medzi Európskou komisiou a vládou SR dňa 10.decembra 1998. Štatút Národného fondu bol prerokovaný na ôsmom zasadaní Rady vlády SR pre európsku integráciu dňa 1.februára 1999.
Národný fond bol vytvorený pre spravovanie prostriedkov poskytnutých SR v rámci predvstupových nástrojov. V zmysle dokumentu Európskej komisie „Vademecum o koordinácii troch predvstupových nástrojov“ a príslušných nariadení Rady ES sú finančné prostriedky zo všetkých predvstupových fondov - PHARE, SAPARD a ISPA - poskytované z EK prostredníctvom Národného fondu.
Účelom predloženého materiálu je poskytnúť informácie o úlohách, ktoré plnil Národný fond v podmienkach SR a o jeho činnosti za rok 2004. 
Predložený materiál informuje o činnosti Národného fondu v rámci jednotlivých predvstupových fondov (PHARE, ISPA, SAPARD), o spôsobe vedenia účtovníctva, o zámeroch Národného fondu z krátkodobého  a strednodobého hľadiska. Materiál obsahuje popis finančnej implementácie programu PHARE, ISPA, SAPARD a proces pri akreditácii agentúry SAPARD. V materiáli je rozpracované zabezpečenie spolufinancovania predvstupových fondov, postup pri zavádzaní rozšíreného decentralizovaného implementačného systému (EDIS) a príprava Národného fondu na funkciu platobného orgánu pre Kohézny fond. 
V súlade s uzneseniami vlády SR č. 133/2002 a č. 1002/2004 ďalej Odbor Národného fondu MF SR  plní funkciu platobného orgánu pre Prechodný fond, pre Kohézny fond ako povstupový fond, pre finančné nástroje EEA a Nórskeho kráľovstva a realizuje výkon platieb pre Záručnú sekciu EAGGF. To znamená, že je zodpovedný za finančné riadenie vyššie uvedených fondov, príjem finančných prostriedkov ES a ich transfer na sprostredkovateľské a  implementačné orgány. 
  
Tento materiál nebol predmetom pripomienkového konania, nakoľko o materiál informatívneho   charakteru.
Nemá finančný, ekonomický ani environmentálny vplyv a nemá taktiež vplyv na zamestnanosť.